Kaapse owerhede slaan toe op ‘besope’ straatrenjaersArgieffoto ter illustrasie (Foto: Unsplash) Die Stad Kaapstad se verkeersowerhede het die afgelope week op 23 straatrenjaers toegeslaan van wie 18 glo onder die invloed van alkohol was. JP Smith, Kaapstad se burgemeesterskomiteelid vir veiligheid, sê dit is uiters kommerwekkend dat bykans 80% van die straatrenjaers wat in hegtenis geneem is, na bewering dronk bestuur het. “Straatwedrenne is ŉ onwettige en gevaarlike aktiwiteit. Om alkohol by die mengsel te voeg is eenvoudig misdadig en onverantwoordelik. Dit is ŉ blatante miskenning van die wet en die lewe van ander padgebruikers.” Smith sê sewe verdagtes is Sondag gedurende straatwedrenne in Seepunt en Bellville in hegtenis geneem – vyf op aanklagte van dronkbestuur en twee vir roekelose en nalatige bestuur. Dít nadat 14 verdagtes die vorige dag in Durbanville in hegtenis geneem is van wie 12 glo onder die invloed van alkohol was ten tyde van hul inhegtenisneming. Smith sê hierdie syfers is kommerwekkend veral in die lig van die komende feestyd. “Ek doen ŉ beroep op motoriste om nie selfvoldaan te raak oor hul verkeersveiligheid nie en onder geen omstandighede dronk te bestuur nie. Ek doen ook ŉ beroep op die publiek om nie besope bestuurders agter die stuurwiel van hul voertuie toe te laat nie. “Die jaarlikse slagting op ons paaie moet end kry.” Die Kaapstadse metropolisie het die afgelope week 81 verdagtes in hegtenis geneem op verskeie aanklagte, waaronder die besit van dwelms. Altesaam 2 769 verkeersboetes is ook gedurende die tydperk uitgereik.